Bottaksen ura Formula ykkösissä alkoi kauden avauskilpailulla Australian Melbournessa. Bottas päihitti heti tallikaverinsa Maldonadon aika-ajon ensimmäisessä osiossa. Bottas ajoi 16. lähtöruutuun ja oli tulokkaista paras aika-ajoissa. Uransa ensimmäisessä F1-kilpailussaan Bottas ajoi maaliin sijalla 14. Malesiassa Bottas karsiutui jo aika-ajon ykkösosiolla ja jäi 18. lähtöruutuun. Kilpailussa hän sijoittui 11:ksi jääden niukasti pistesijojen ulkopuolelle. Kiinan GP:ssä Bottas lähti matkaan 16:sta lähtöruudusta ja ajoi maaliin 13:ksi päihittäen tallikaverinsa Pastor Maldonadon kilpailussa. Bahrainin GP:ssä Bottas oli maalissa 14:s ja Espanjan GP:ssä 16:s. Monacon GP oli Bottaksen ensimmäinen kerta tällä radalla. Kilpailussa Bottas lähti ruudusta 14 ja oli kilpailussa parhammillaan 11:s ja lähellä uran ensimmäistä MM-pistettä. Lopulta Bottas ajoi maaliin 12:na.